《辇下会里人子蒙饮》
宋代·黄庶

秋风吹客衣，归思入梦寐。
相逢在千里，一饮胜百醉。
果脯随分列，不减到家味。
平生金石心，颠倒独莫弃。
何时不搔首，共话医国计。
恨未得杞梓，欲把斤斧试。
尘埃鞋履穿，各走车马地。
唯兹栖栖怀，酒碗可以慰。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。